Mies oli myös törmännyt kevyesti lastenvaunuihin pyörällä.

Naiset olivat olleet liikkeellä lastenvaunujen kanssa, kun välikohtaus tapahtui. Kuva ei liity tapaukseen. Jenni Gästgivar

Poliisi sai eilen ilmoituksen poikkeuksellisesta välikohtauksesta Vantaalla Koivukylänväylällä, kun mies kävi kahden naisen kimppuun neljän aikaan iltapäivällä. Naiset olivat liikkeellä lastenrattaiden kanssa.

Itä-Uudenmaan poliisi kertoo asiasta tiedotteessa.

Tapahtumat saivat alkunsa, kun kaksi noin 30-vuotiasta naista oli kävelemässä pitkin kevyenliikenteenväylää, ja heidän kimppuunsa kävi vuonna 1987 syntynyt mies.

Naisten kertoman mukaan mies oli ensin heitellyt heitä kohden lumipalloja ja huutanut rasistisia kommentteja toisen naisen afrikkalaiseen taustaan liittyen.

Tämän jälkeen mies oli noussut polkupyöränsä selkään, ajanut kohden naisia ja törmännyt tahallaan kevyesti toisiin rattaisiin. Mies oli myös heittänyt heitä kohden lumilapion, joka hänellä oli ollut mukanaan, ja potkaissut toisen naisen vaunuja, jossa oli muutaman kuukauden ikäinen vauva. Lisäksi mies tarttui kiinni toisen naisen takin kaulukseen ja retuutti naista.

Poliisin mukaan kukaan ei loukkaantunut välikohtauksessa.

Miehen henkilöllisyys on poliisin tiedossa ja häntä on alustavasti puhuteltu tapahtuman johdosta. Miehen mukaan naiset olivat ensin huudelleet hänelle ja välikohtaus oli leimahtanut tästä.